इस शिवलिंग के प्रादुर्भाव के कुछ वर्षों के बाद एक ऐसी घटना घटी जिसने इसकी महत्ता और भी बढ़ा दी। इस शिवलिंग की ही तरह एक और पत्थर उसके थोड़ी ही दूर पर ऊपर आया। लोगों ने ध्यान से देखा तो उसमे हनुमान की आकृति दिखाई दी। ये कहते हुए उसने उस शिवलिंग के पास रखे, सिन्दूर से पूरी तरह नहाये हनुमानजी की एक मूर्ति की ओर इशारा किया। मैंने पास जाकर देखा तो पाया कि वास्तव में ये कोई गढ़ी गयी प्रतिमा नहीं है बल्कि पत्थर पर हनुमान की आकृति ही उकेरी गयी लगती है। उसने आगे बताना शुरू किया कि इस शिवलिंग की तरह ये हनुमान की प्रतिमा भी स्वयंभू है और ये भी २०० वर्ष से अधिक पुरानी है। एक कमाल की बात ये है कि उस शिवलिंग और हनुमान की प्रतिमा का स्थान कभी नहीं बदला गया। अर्थात जहाँ पर उसकी उत्त्पत्ति हुई वो आज तक उसी जगह पर है। बस उसके चारो ओर बाद में एक मंदिर की स्थापना कर दी गयी। हाल फ़िलहाल में उस मंदिर में और कुछ प्रतिमाओं की स्थापना कर दी गयी है। जहाँ पर अभी ये मंदिर है वो आज भागलपुर की सबसे महँगी जगह है। वहाँ के जमीन के दाम आसमान छू रहे हैं। तो ये भी कहा जा सकता है कि ये भागलपुर का सबसे महँगा मंदिर भी है जहाँ हर दिन जबरदस्त चढ़ावा चढ़ता है। खैर ये सब तो और बात है लेकिन अपने शहर में भी एक स्वयंभू शिवलिंग और हनुमान प्रतिमा है ये जानना वाकई सुखद था। अगर आपमें से किसी और को इसके बारे में कोई और जानकारी हो तो कृपया हमारे साथ साझा करें।